Selektah Kolektiboa

Selektah Kolektiboa Euskal Herriko hip-hop talde bat zen: euskaraz kantatzen zuen 2005an desegin aurretik.

 Taldea 
 Hasiera 
Hernaniko jaietan eman zuen estreinako emanaldia Selektah Kolektiboak, artean bikotea zelarik: Iñaki Arrizabalaga Daddy Jeff MC (ahotsa) eta Zigor Lampre DZeta (disko jartzailea). Musika beltza (hip hop, funk, soul, reggae...) Euskal Herrian ezagutzera emateko eta zabaltzeko sortutako kolektiboaren lehen adierazpenetako bat zen. Aipaturiko bi kideez gain, Iñigo Goikoetxeandia Wanka MC eta Jon Lampre MC Molte MC abeslariek eta Aritz Usandizaga Aritz Sound System disko jartzaileak osatu zuten Selektah Kolektiboa. Dantza egiteko jaiak antolatzen hasi zen. Hip hop emanaldi batek hartzen zuen saio horien lehen zatia: DZetak jarritako musika oinarriaren gainean hiru abeslariak txandakatzen ziren kantuan, mikrofonoa zabalik utziz abestu nahi zuen edonorentzat. Gero, Aritz Sound Systemek dantzarako mota askotariko doinuak jartzen zituen goizaldera arte. Kontzertuak egiteko eredu berria ekarri zuen Selektah Kolektiboak.

 Lehen diskoa 
Bi urtez hip hoparen kultura Euskal Herriko hainbat txokotara eraman ondoren, Andoaingo gaztetxean Fermin Muguruzarekin jotzeko eskaintza jaso zuen taldeak, eta aukera baliatu zuen maketa Esan Ozenki diskoetxeko arduradunei helarazteko. Berehala iritsi zen diskoa grabatzeko proposamena. Selektah Kolektiboa 2000. urtean argitaratu zen, eta euskarazko lehen hip hop diskoa izan zen. Euskal Herriko egoera politikoa, euskararen bazterketa eta hip hop kulturaren aldarrikapena ditu hizpide taldeak disko horretako kantuetan, eta UPN alderdiari, kazetariei eta poliziari zuzentzen dizkie amorruzko hitz zorrotzak. Diskoan lagundu zutenen artean, Frantziako Force II Frappe taldea zegoen.

 Bigarren diskoa 
Euskal Herrian hip hoparen aitzindariak izateak une gozoak ekarri zizkion taldeari, baina baita musika horrekiko ezjakintasun orokorrak sortutako errespetu falta pairatu behar izatea ere, Esperientzien etorbidetik (Metak, 2002) bigarren diskoari izenburua eman zion kantuan azaldu zutenez. "Hip hoparekiko errespetua eskatzen dugu, beste edozein musika estilok merezi duen garrantzi bera ematea musikarien, kontzertu antolatzaileen eta soinu teknikarien aldetik. Errespetu falta hori nabarmenagoa da hip hopak kanpoan jasotzen duen tratua ezagutu eta gero", adierazi zuten taldekideek diskoaren aurkezpenean (1). Tony Claret ekoizlearekin grabatu zuten Bartzelonan -Espainiako zenbait hip hop talde esanguratsurekin lan egina da Claret; 7 Notas 7 Colores, La Mala Rodríguez eta Eddie La Sombra, kasu-, eta hainbat kolaboratzaile bildu zituen, El Payo Malo rap abeslaria, La 13-14 taldea eta Yacine (Cheb Balowski), besteak beste. UPN ostera ere ("UPN West 2"), George Bush ("Gora gaileta") eta Palestinan Israelek egiten duen politika ("Conciencia de un sentir") ziren Selektah Kolektiboaren jomuga lan horretan.

 Desegitea 
Hurrengo urteetan kontzertuak ematen, jaiak antolatzen eta kantuak sortzen jarraitu zuen taldeak. Espainiako rap talde ezagunenetako batzuekin aritu zen (Frank T, Violadores del Verso, SFDK...); Negu Gorriak taldeak agur esateko 2001ean Baionan eta Donostian eskainitako hiru kontzertuetan parte hartu zuen, eta Manu Chaok Radio Bembarekin 2002an Donostian emandakoa ireki zuen. 2005ean Selektah Kolektiboaren hirugarren diskoa iragarri zuen Metak diskoetxeak, baina grabatzen hasi aurretik taldea desegin egin zen. Bi disko argitaratzeaz gain, Bagdad Rap filmeko musikan parte hartu zuen "Vosotros en Irak" kantuarekin, eta Fermin Muguruzaren FM 99.00 Dub Manifest eta UEKren Ganbaratik diskoetan kolaboratu zuen.

 Partaideen Ibilbidea 
Selektah Kolektibotik at, DZetak Fermin Muguruzaren In-Komunikazioa, Euskal Herria Jamaika Clash eta Asthmatic Lion Sound Systema diskoetan parte hartu du, eta haren Kontrabanda eta Afro-Basque Brigade taldeetako kide izan da. Orain, Esne Beltza taldeko partaidea da, eta Basque Power proiektu pertsonala eratu du.

Aritz Sound Systemek disko jartzaile saioak eskaintzen jarraitzen du, herriz herri musika beltza hedatuz, irratian (Info7, Molotoff...) eta prentsan (Gara, Gaztezulo...) kolaboratzeaz gain.

 Grabazioak 
 Diskografia 

 Selektah Kolektiboa (2000, Esan Ozenki)
 Esperientzien etorbidetik (2002, Metak)

 Partehartzeak 

 Joan dira, joan (AEKren alde argitaratutako AEKantuz diskoan, Benito Lertxundiren kantu baten bertsioa da), (2002)

 Kolaborazioak 
 Diru espainol zikina (Fermin Muguruzaren FM 99.00 Dub Manifest diskoan), (2000).
 AEKantuz (Elkar, 2002).
 Vosotros en Irak (Bagdad Rap dokumentalaren soinu bandan), (2005).

 Taldekideak 

3 MCk eta 2 DJ -ek osatzen dute taldea. Euskal Herriko txoko desberdinetakoak dira, baina bilgune bezala Hernani dute.

 Wanka (MC), iruñearra.
 Daddy Jeff (MC), hendaiarra.
 Molte MC (MC), zizurkildarra.
 D.Z. (DJ), zizurkildarra.
 Aritz Sound System Hernaniarra

 Erreferentziak 


 Kanpo estekak 
  Aho bete kanta, Selektah Kolektiboaren biografia (erderaz)

Kategoria:Euskal Herriko rap musika taldeak
Kategoria:2000ko hamarkadako musika taldeak
Kategoria:Selektah Kolektiboa